KIRJALLINEN KYSYMYS P-2436/01 esittäjä(t): Francesco Speroni (TDI) komissiolle. Eurooppalainen energia- ja liikennefoorumi.



Virallinen lehti nro 081 E , 04/04/2002 s. 0175 - 0176



KIRJALLINEN KYSYMYS P-2436/01 esittäjä(t): Francesco Speroni (TDI) komissiolle (3. syyskuuta 2001) Aihe: Eurooppalainen energia- ja liikennefoorumi Komissio perusti 11. heinäkuuta 2001 antamallaan päätöksellä eurooppalaisen energia- ja liikennefoorumin. Foorumin paikoista kuusi varattiin ammattijärjestöjen edustajille ja ne jaetaan yksinomaan Euroopan ammatillisen yhteisjärjestön kautta. Tämä merkitsee selkeästi itsenäisten ammattijärjestöjen sulkemista foorumin ulkopuolelle. Kuitenkin ne edustavat esimerkiksi suurinta osaa lentäjistä ja lennonjohtajista. Eräs tämän päätöksen seurauksista olisi se, että nämä ryhmät jäisivät foorumin tehtäviin tulevaisuudessa siirrettävän yhtenäisen eurooppalaisen ilmatilan kehittämistyön ulkopuolelle, vaikka ne ovat osallistuneet siihen tähän asti. Millä perusteella tällainen päätös on tehty ja mihin toimiin komissio aikoo mahdollisesti ryhtyä tämän syrjinnän korjaamiseksi? Loyola de Palacion komission puolesta antama vastaus (1. lokakuuta 2001) Arvoisan parlamentin jäsenen mainitsemassa eurooppalaisessa energia- ja liikennefoorumissa on 34 jäsentä, joista 6 on ammattijärjestöjen edustajia. Foorumin tehtävä on antaa lausuntoja energia- ja liikennepolitiikkaa koskevista komission aloitteista. Se toimii myös energia- ja liikennepolitiikan seurantaelimenä. Energia- ja liikennefoorumi pohtii eri alojen kilpailu- ja sopeutumiskykyä ja ottaa tässä yhteydessä huomioon myös ympäristö-, sosiaali- ja turvallisuuskysymykset. Komissio kääntyi ammattijärjestöjen kuuden edustajan valitsemiseksi Euroopan ammatillisen yhteisjärjestön EAY:n puoleen, koska se edustaa kaikkien alojen, myös energian ja liikenteen, ammattijärjestöjä Euroopan tasolla. On totta, että kaikki ammattijärjestöt eivät kuulu EAY:hyn. Toiminnallisista syitä komissio on kuitenkin halunnut rajoittaa foorumin osallistujien määrää. Tämän vuoksi kaikkien olemassa olevien ammattijärjestöjen edustus ei ole mahdollista. Itsenäisten ammattijärjestöjen tulisi olla yhteydessä EAY:hyn, ja etsiä sen kanssa mahdollisuuksia tehdä yhteistyötä foorumiin liittyvissä asioissa. On myös syytä muistuttaa, että neuvoa-antavan komitean, eurooppalaisen energia- ja liikennefoorumin perustamisesta 11. heinäkuuta 2001 tehdyn komission päätöksen 2001/546/EY(1) 5 artiklan mukaan foorumi voi kutsua työhönsä asiantuntijan tehtävässä henkilöitä, joilla on erityistä asiantuntemusta asialistalla olevasta aiheesta. Yhtenäisen eurooppalaisen ilmatilan osalta komissio jatkaa entiseen tapaan työskentelyä alan toimijoiden kanssa, joihin kuuluvat myös itsenäisten ammattijärjestöjen (erityisesti lentäjien ja lennonjohtajien) edustajat. Eurooppalaisen energia- ja liikennefoorumin tehtävät ovat laajemmat kuin yhtenäiseen ilmatilaan liittyvä työ. Yhtenäistä eurooppalaista ilmatilaa käsitellään myös siviili-ilmailun työmarkkinaosapuolten vuoropuhelua edistävässä komiteassa. Tähän vuoropuheluun osallistuvat järjestöt on valittu Euroopan tason työmarkkinaosapuolten vuoropuhelua edistävien alakohtaisten neuvottelukomiteoiden perustamisesta 20. toukokuuta 1998 tehdyssä komission päätöksessä 98/500/EY(2) vahvistettujen edustavuuskriteerien perusteella. Ammattijärjestöistä komitean jäseniä ovat Euroopan kuljetustyöntekijöiden liitto ETF, joka edustaa muun muassa lennonjohtajia, ja European Cockpit Association ECA, joka edustaa lentäjiä. (1) EYVL L 195, 19.7.2001. (2) EYVL L 225, 12.8.1998.